钦定古今图书集成/明伦汇编/氏族典/第104卷 > 《廖用贤尚友录》 > 柴通元
## 钦定古今图书集成/明伦汇编/氏族典/第104卷 > 《廖用贤尚友录》 > 柴通元

按《宋史柴通元传》：“通元，字又元，陕州阌乡人。为道士
于承天观。年百馀岁，善辟谷长啸，唯饮酒，言唐末事，
历历可听。太宗召至阙下，恳求归本观。真宗即位，屡
来京师，召对，语无文饰，多以修身慎行为说。祀汾阴，
召至行在，命坐，问以无为之要。所居观即唐轩游宫，
有明皇诗石及所书《道德经》二碑。上作二韵诗赐之”，
并赉以茶药束帛，诏为修道院，蠲其田租，度弟子二
人。明年春，通元作遗表，自称“罗山太乙洞主”，遣弟子
张守元、李守一诣阙，以龟鹤为献。又召官僚士庶言
生死之要，夜分盥濯然香庭中，望阙而坐，迟明卒。